La Llei orgànica 2/2006, de 3 de maig, d'educació, inclou els ensenyaments professionals d'arts plàstiques i disseny al seu capítol VI sobre ensenyaments artístics, i els organitza en cicles de formació específica la finalitat dels quals és proporcionar a l'alumnat una formació artística de qualitat i garantir la qualificació dels futurs professionals de les arts plàstiques i el disseny.
Aquesta Llei estableix per als ensenyaments professionals d'arts plàstiques i disseny una semblança amb els ensenyaments de formació professional quant al nivell acadèmic dels estudis, la seva organització en cicles de grau mitjà i de grau superior, l'estructura modular dels seus ensenyaments, i la seva finalitat, que és, en els dos casos, la incorporació al món professional.
A més la Llei consolida les especificitats pròpies dels ensenyaments artístics que s'assenten en una formació polivalent per afavorir el desenvolupament de les capacitats i destreses vinculades al domini del llenguatge artisticoplàstic, la cultura artística, el coneixement dels materials i la tecnologia, la metodologia projectual i l'orientació i inserció professional de l'alumne, i especialitzada a fi de garantir el domini qualificat dels procediments i tècniques artisticoartesanals propis de cada títol.
Així mateix, la Llei emmarca els ensenyaments professionals d'arts plàstiques i disseny de grau mitjà en l'educació secundària postobligatòria i els de grau superior, en l'educació superior.
Igualment, disposa que el Govern, amb la consulta prèvia a les comunitats autònomes, ha d'establir les titulacions corresponents als ensenyaments professionals d'arts plàstiques i disseny, així com els aspectes bàsics del currículum de cadascun d'aquests ensenyaments.
Aquest nou marc normatiu fa necessari definir l'ordenació dels actuals ensenyaments professionals d'arts plàstiques i disseny, establint les directrius generals dels títols i dels ensenyaments mínims corresponents i l'estructura comuna de la seva ordenació acadèmica, configurades des de la perspectiva de la capacitació artística, tècnica i tecnològica, conforme a les competències professionals pròpies d'aquests títols, les directrius fixades per la Unió Europea i altres aspectes d'interès social i cultural.
Aquest Reial decret regula l'accés i l'admissió a aquests ensenyaments professionals amb més flexibilitat, s'adeqüen els processos d'avaluació i mobilitat de l'alumnat dels cicles formatius d'arts plàstiques i disseny a les exigències actuals i s'assenten les bases per facilitar els procediments de reconeixement de convalidacions i exempcions.
Així mateix, es promou la formació al llarg de la vida introduint la possibilitat que les administracions educatives puguin organitzar i desenvolupar vies formatives per a la formació contínua i actualització de titulats, així com altres cursos d'especialització vinculats amb aquests ensenyaments artístics.
Finalment, aquest Reial decret recull, en l'àmbit de la formació artística, les previsions que conté la Llei 51/2003, de 2 de desembre, d'igualtat d'oportunitats, nodiscriminació i accessibilitat universal de les persones amb discapacitat.
En el procés d'elaboració d'aquest Reial decret han estat consultades la comunitats autònomes i han emès informe el Consell Escolar de l'Estat i el Ministeri d'Administracions Públiques.
En virtut d'això, a proposta de la ministra d'Educació i Ciència, d'acord amb el Consell d'Estat i amb la deliberació prèvia del Consell de Ministres en la reunió del dia 4 de maig de 2007,
Els ensenyaments professionals d'arts plàstiques i disseny del sistema educatiu comprenen el conjunt d'accions formatives que capaciten per a l'exercici qualificat de les diverses professions relacionades amb l'àmbit del disseny, les arts aplicades i els oficis artístics, l'accés a l'ocupació i la participació activa en la vida social, cultural i econòmica, així com per a l'actualització i ampliació de les competències professionals i personals al llarg de la vida.
Els ensenyaments professionals d'arts plàstiques i disseny tenen com a finalitat:
a ) Proporcionar la formació artística, tècnica i tecnològica adequada per a l'exercici qualificat de les competències professionals pròpies de cada títol.
b ) Facilitar informació sobre els aspectes organitzatius, econòmics, jurídics i de seguretat que incideixen en l'exercici professional, en les relacions laborals i en l'àmbit empresarial del sector professional corresponent.
c ) Capacitar per a l'accés a l'ocupació, ja sigui com a professional autònom o assalariat, i fomentar l'esperit emprenedor i la formació al llarg de la vida.
Els ensenyaments professionals d'arts plàstiques i disseny tenen com a objectiu que els alumnes i les alumnes siguin capaços de:
a ) Desenvolupar la competència pròpia de cada títol i iniciar la pràctica professional amb garanties de qualitat, eficàcia i solvència.
b ) Valorar la importància de les arts plàstiques com a llenguatge creatiu universal i com a mitjà d'expressió cultural, així com l'enriquiment que per aquestes suposen els oficis i procediments artístics tradicionals i actuals.
c ) Afavorir la renovació de les arts i les indústries culturals a través de la reflexió estètica i el domini dels procediments artístics de realització.
d ) Desenvolupar el potencial emprenedor, d'autoaprenentatge i d'adaptació a l'evolució de les concepcions artístiques i dels processos tècnics, i utilitzar els cursos d'informació i formació continuada relacionats amb l'exercici de la seva professió i amb el desenvolupament d'iniciatives personals i professionals.
e ) Comprendre l'organització i característiques del seu àmbit professional, els aspectes legislatius que incideixen en les relacions laborals del sector professional corresponent, així com els mecanismes bàsics i específics d'inserció professional.
f ) Desenvolupar habilitats i destreses en les àrees prioritàries previstes dins de les directrius marcades per la Unió Europea, especialment les relatives a les tecnologies de la informació i comunicació, els idiomes, el treball en equip i la prevenció de riscos laborals.
Així mateix, els ensenyaments professionals d'arts plàstiques i disseny fomenten la igualtat efectiva d'oportunitats entre les persones, amb independència del seu origen, raça, sexe, discapacitat i altres circumstàncies personals o socials, per accedir a la formació i l'exercici professional.
Els títols dels ensenyaments professionals d'arts plàstiques i disseny en el sistema educatiu són els de tècnic i tècnic superior d'arts plàstiques i disseny, de conformitat amb el que disposa l'article 53 de la Llei orgànica 2/2006, de 3 de maig, d'educació.
Els títols de tècnic i tècnic superior d'arts plàstiques i disseny constitueixen un document de caràcter oficial i validesa acadèmica i professional en tot el territori nacional, que acredita el nivell de formació, la qualificació i la competència professional específica de l'especialitat artística corresponent.
La normes que el Govern dicti per establir els diferents títols d'arts plàstiques i disseny han d'especificar:
a ) Identificació del títol: denominació, nivell, durada i família professional artística.
b ) El perfil professional, que inclou la competència general del títol, les competències professionals que el constitueixen i, si s'escau, les qualificacions professionals del Catàleg nacional de qualificacions professionals que puguin estar incloses al títol.
d ) Els ensenyaments mínims, que constitueixen els elements bàsics del currículum del cicle formatiu, organitzats en mòduls formatius, i la seva càrrega lectiva corresponent.
e ) La relació numèrica professor/alumne.
f ) Les competències docents dels funcionaris pertanyents als cossos de professors i mestres de taller d'arts plàstiques i disseny per impartir els mòduls que constitueixen els ensenyaments mínims, així com les equivalències als efectes de docència que, si s'escau, siguin procedents.
h ) Accessos a estudis superiors des dels cicles formatius de grau superior.
Els ensenyaments professionals d'arts plàstiques i disseny conduents als títols de tècnic i de tècnic superior d'arts plàstiques i disseny s'ordenen en cicles formatius de grau mitjà i de grau superior, respectivament, agrupats en famílies professionals artístiques.
Els cicles formatius de grau mitjà i de grau superior d'arts plàstiques i disseny s'estructuren en cursos acadèmics i s'organitzen en mòduls formatius de durada variable.
Els objectius, continguts, competències i criteris d'avaluació corresponents als diferents mòduls formatius han d'estar vinculats a les finalitats i objectius que preveuen els articles 2 i 3.
Sense perjudici del que disposen els apartats anteriors, amb la finalitat de promoure la formació al llarg de la vida, les administracions educatives poden organitzar i desenvolupar vies formatives que facilitin la formació contínua i l'actualització permanent de les competències professionals dels titulats en arts plàstiques i disseny.
D'acord amb el que estableix l'article 6 de la Llei 2/2006, de 3 de maig, d'educació, el Govern ha de fixar els ensenyaments mínims corresponents als ensenyaments professionals d'arts plàstiques i disseny, el quals han d'incloure per a cada cicle formatiu els aspectes següents:
a ) Els objectius generals i les competències.
b ) Els mòduls formatius que desenvolupen la capacitació artística, tècnica i tecnològica associada al perfil professional.
c ) Els mòduls formatius relacionats amb l'orientació i inserció laboral, així com la fase de formació pràctica en empreses, estudis i tallers.
d ) El mòdul d'obra final en els cicles formatius de grau mitjà.
e ) El mòdul de projecte integrat en els cicles formatius de grau superior.
f ) Els objectius de cada mòdul i de la fase de formació pràctica en empreses, estudis i tallers, expressats en termes de capacitats, els continguts i els criteris d'avaluació corresponents.
g ) La càrrega lectiva de cada mòdul i de la fase de formació pràctica en empreses, estudis i tallers, expressada en hores de durada mínima i la seva equivalència en crèdits, entenent que deu hores lectives equivalen a un crèdit de formació.
Els ensenyaments professionals d'arts plàstiques i disseny incorporen en el grau mitjà un mòdul d'obra final i, en el grau superior, un mòdul de projecte integrat, la superació del qual és necessària per obtenir el títol corresponent.
El mòdul d'obra final en els cicles formatius de grau mitjà i el mòdul de projecte integrat en els cicles formatius de grau superior es realitzen l'últim curs, s'avaluen una vegada superats els restants mòduls que constitueixen el currículum del cicle formatiu, i tenen la tutoria individualitzada del professorat que imparteixi docència en el cicle formatiu.
El mòdul d'obra final en els cicles formatius de grau mitjà té per objecte que els alumnes i les alumnes siguin capaços d'integrar els coneixements, destreses i capacitats específics del camp professional de l'especialitat a través de la realització d'una obra, adequada al nivell acadèmic cursat, que evidenciï domini en els procediments de realització i sigui expressió de la seva sensibilitat artística.
El mòdul de projecte integrat en els cicles formatius de grau superior té per objecte que els alumnes i les alumnes siguin capaços d'integrar, aplicar i valorar els coneixements, destreses i capacitats específics del camp professional de l'especialitat a través de la formulació i realització d'un projecte, adequat al nivell acadèmic cursat, que evidenciï rigor tècnic, cultura plàstica, expressió artística i sensibilitat estètica i possibilitat de realització i viabilitat.
Tots els cicles formatius d'arts plàstiques i disseny inclouen pràctiques formatives en empreses, estudis, tallers o altres entitats.
Aquesta fase de formació pràctica, en situació real de treball, no té caràcter laboral i forma part del currículum del cicle formatiu corresponent.
La fase de formació pràctica facilita el desenvolupament de les capacitats sociolaborals que requereixen ser completades en un entorn real de treball, així com la resta de necessàries per complementar les competències professionals assolides en el centre educatiu, per contribuir a la consecució de les finalitats i objectius que preveuen els articles 2 i 3 de la present norma.
Les administracions educatives, d'acord amb les disponibilitats organitzatives, han de determinar el moment de la realització i avaluació de la fase de formació pràctica en funció de les característiques pròpies de cada cicle formatiu.
Els cicles formatius inclouen un mòdul específic adreçat a conèixer els aspectes organitzatius, econòmics i de legislació bàsica que incideixen en l'exercici professional, en les relacions laborals i en l'àmbit empresarial del sector professional corresponent, així com les oportunitats d'aprenentatge, de formació continuada, d'accés a l'ocupació i a la reinserció laboral.
Així mateix, aquest mòdul fomenta l'esperit emprenedor, el desenvolupament d'activitats empresarials i el treball per compte propi.
Els cicles formatius han d'incorporar als seus ensenyaments els continguts que es considerin necessaris per a una eficaç prevenció dels riscos laborals derivats de l'exercici professional corresponent, així com els continguts vinculats a la protecció mediambiental, i al tractament, aprofitament i eliminació de residus derivats de l'activitat professional corresponent.
El Govern i les administracions educatives, en l'àmbit de les seves respectives competències, han d'incorporar als ensenyaments professionals d'arts plàstiques i disseny els objectius i continguts que garanteixin el desenvolupament del currículum formatiu «Disseny per a tots», en compliment del que estableix la disposició final desena de la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitats.
Les administracions educatives, en l'àmbit de les seves competències, han de determinar el currículum corresponent a cada títol, d'acord amb el que estableixen l'article 6 de la Llei orgànica 2/2006, de 3 de maig, d'educació, el present Reial decret i les normes que regulin els títols respectius.
Els centres que imparteixin ensenyaments professionals d'arts plàstiques i disseny han de desenvolupar i completar els currículums establerts per l'Administració educativa corresponent, mitjançant la posada en pràctica del seu projecte educatiu i la implementació de programacions didàctiques que prenguin en consideració les característiques del context social i cultural, les necessitats de l'alumnat, amb especial atenció a les dels qui presentin una discapacitat, i les possibilitats formatives de l'entorn.
La metodologia didàctica dels ensenyaments professionals d'arts plàstiques i disseny ha d'integrar els aspectes artístics, científics, tècnics, tecnològics i organitzatius que en cada cas corresponguin, amb la finalitat que l'alumnat adquireixi una visió global dels processos i procediments propis de l'activitat professional corresponent.
D'acord amb l'article 52.1 de la Llei orgànica 2/2006, de 3 de maig, d'educació, per accedir al grau mitjà dels ensenyaments professionals d'arts plàstiques i disseny és necessari estar en possessió del títol de graduat en educació secundària obligatòria, o títol declarat equivalent.
D'acord amb l'article 52.2 de la Llei orgànica 2/2006, de 3 de maig, d'educació, per accedir al grau superior dels ensenyaments professionals d'arts plàstiques i disseny és necessari estar en possessió del títol de batxiller, o títol declarat equivalent.
Així mateix, per accedir al grau mitjà i al grau superior dels ensenyaments professionals d'arts plàstiques i disseny, a més dels requisits acadèmics que figuren als apartats anteriors, s'ha de superar una prova específica que permeti demostrar les aptituds i els coneixements artístics necessaris per cursar amb aprofitament els ensenyaments de què es tracti.
Les administracions educatives han de regular les proves esmentades als apartats anteriors.
D'acord amb l'article 52.3 de la Llei orgànica 2/2006, de 3 de maig, d'educació, poden accedir al grau mitjà dels ensenyaments professionals d'arts plàstiques i disseny, sense estar en possessió dels requisits acadèmics d'accés, els qui acreditin, mitjançant la superació d'una prova d'accés, que tenen els coneixements i les habilitats suficients per cursar amb aprofitament aquests ensenyaments, a més de les aptituds necessàries a què es refereix l'article 14.3 del present Reial decret, i tinguin com a mínim disset anys complerts l'any de realització de la prova.
D'acord amb l'article 52.3 de la Llei orgànica 2/2006, de 3 de maig, d'educació, poden accedir al grau superior dels ensenyaments professionals d'arts plàstiques i disseny, sense estar en possessió dels requisits acadèmics d'accés, els qui acreditin, mitjançant la superació d'una prova d'accés, posseir la maduresa en relació amb els objectius de batxillerat, a més de les aptituds necessàries a les quals es refereix l'article 14.3 del present Reial decret, i tinguin com a mínim dinou anys complerts l'any de realització de la prova, o divuit anys, si s'acredita estar en possessió d'un títol de tècnic relacionat amb aquell al qual es vol accedir.
Les proves d'accés a què fa referència l'article 52.4 de la Llei orgànica 2/2006, de 3 de maig, d'educació, consten de dues parts:
a ) La part general que, per accedir al grau mitjà, versa sobre les capacitats bàsiques de l'educació secundària obligatòria i, per accedir al grau superior, versa sobre els coneixements i les capacitats bàsiques de les matèries comunes del batxillerat.
b ) La part específica que permet valorar les aptituds i els coneixements artístics necessaris per cursar amb aprofitament els ensenyaments corresponents.
Les administracions educatives han de regular l'exempció de les proves als qui acreditin tenir experiència laboral d'un any, com a mínim, relacionada directament amb les competències professionals del cicle formatiu de grau mitjà o superior al qual es vol accedir aportant, almenys, la documentació que indica l'article 15.4 de la present norma.
Així mateix, poden quedar exempts de la part general de la prova els qui hagin superat la prova d'accés a la universitat per a més grans de 25 anys.
L'organització, estructura, continguts i criteris d'avaluació de les proves d'accés a què es refereixen els articles anteriors els ha de determinar cada Administració educativa, i facilitar l'accessibilitat a l'alumnat amb discapacitat que ho requereixi.
Les qualificacions de la prova d'accés s'expressen en termes numèrics, utilitzant l'escala de zero a deu amb dos decimals, i és necessari obtenir una qualificació igual o superior a cinc per superar-la.
Les proves d'accés als ensenyaments professionals d'arts plàstiques i disseny de grau mitjà i de grau superior tenen validesa en tot el territori nacional, i la seva superació dóna dret a matricular-se d'acord amb la normativa vigent en el cicle formatiu corresponent, sense perjudici de la disponibilitat de places en els diferents centres.
Les superació de la part general de la prova que regula l'apartat a de l'article 16.3 del present Reial decret té validesa per a convocatòries posteriors.
Les administracions educatives poden establir, en l'àmbit de les seves competències, un percentatge de places de reserva per als qui accedeixin als ensenyaments professionals d'arts plàstiques i disseny en els supòsits que recullen els articles 15 i 16 del present Reial decret.
L'avaluació en els ensenyaments professionals d'arts plàstiques i disseny és contínua i té en compte el progrés i la maduresa acadèmica dels alumnes en relació amb els objectius generals i les competències professionals pròpies del cicle.
L'avaluació es realitza de manera diferenciada per mòduls, prenent com a referència els objectius de cada mòdul expressats en termes de capacitats, destreses i competències, i els respectius criteris d'avaluació de cadascun dels mòduls.
L'aplicació del procés d'avaluació contínua de l'alumnat requereix la seva assistència regular a les classes i a les activitats programades.
Els resultats de l'avaluació final de cada mòdul s'expressen en termes de qualificacions d'acord amb una escala numèrica de zero a deu.
Es consideren positives les qualificacions iguals o superiors a cinc i negatives les restants.
En l'avaluació de la fase de formació pràctica en empreses, estudis i tallers, ha de col·laborar el responsable de la formació de l'alumnat, designat pel centre de treball corresponent durant el seu període d'estada en el centre.
Els resultats de l'avaluació de la fase de formació pràctica en empreses, estudis i tallers s'expressen en termes d'«apte / no apte».
Per superar la fase de formació pràctica en empreses, estudis i tallers, els alumnes disposen d'un màxim de dues convocatòries.
El nombre màxim de convocatòries per superar cada mòdul és de quatre.
Amb caràcter excepcional, les administracions educatives poden establir una convocatòria extraordinària per motius de malaltia, discapacitat, o altres que impedeixin el desenvolupament normal dels estudis.
Les administracions educatives han d'establir les condicions per a l'anul·lació de matrícula, així com per a la renúncia a la convocatòria de tots o algun dels mòduls que componen el cicle formatiu, i/o de la fase de formació pràctica en empreses, estudis i tallers.
La renúncia a la convocatòria es reflecteix als documents d'avaluació amb l'expressió de «renúncia».
Les administracions educatives poden establir requisits per a la promoció del curs.
En tot cas, és necessari que els alumnes hagin obtingut avaluació positiva en mòduls la càrrega lectiva dels quals sumi el 75 per 100 del primer curs, com a mínim.
La superació d'un cicle formatiu requereix l'avaluació positiva de tots els mòduls que el componen, així com la qualificació d'«apte» en la fase de pràctiques en empreses, estudis i/o tallers.
La nota mitjana final del cicle formatiu s'obté una vegada superats els mòduls impartits al centre educatiu i la fase de formació pràctica en empreses, estudis o tallers, i consisteix en la mitjana aritmètica de les notes mitjanes ponderades dels diferents mòduls que el componen, expressada amb dos decimals.
La nota mitjana ponderada s'obté multiplicant el nombre de crèdits que correspon a un mòdul per la qualificació final que s'hi ha obtingut, i dividint el resultat entre el nombre total de crèdits cursats.
Als efectes del càlcul de la nota mitjana final, no es computa la fase de formació pràctica en empreses, estudis i tallers, atès que la seva qualificació es formula en termes d'«apte / no apte», ni els mòduls que hagin estat objecte de convalidació i/o exempció per la seva correspondència amb la pràctica laboral.
Els documents bàsics d'avaluació dels ensenyaments professionals d'arts plàstiques i disseny són: l'expedient acadèmic personal, que s'acredita amb la certificació acadèmica personal, les actes d'avaluació i els informes d'avaluació individualitzats.
Tota la informació relativa al procés d'avaluació es recull, de manera sintètica, en l'expedient acadèmic de l'alumne.
En aquest expedient hi figuren, al costat de les dades d'identificació del centre i les dades personals de l'alumne, la modalitat d'accés al cicle, el número i la data de matrícula, els resultats de l'avaluació i, si s'escau, les mesures d'adaptació curricular i la nota mitjana final.
Els documents bàsics d'avaluació han de citar en un lloc preferent la norma de l'Administració educativa que desenvolupa el currículum corresponent.
A fi de garantir la mobilitat acadèmica i territorial de les alumnes i els alumnes, tenen la consideració de documents bàsics de mobilitat: la certificació acadèmica personal, obtinguda de l'expedient acadèmic, i l'informe d'avaluació individualitzat.
La certificació acadèmica personal té valor acreditatiu dels estudis realitzats per l'alumnat i constitueix el document oficial bàsic que recull la referència normativa del pla d'estudis, el curs acadèmic, les qualificacions obtingudes amb expressió de la convocatòria (ordinària o extraordinària), els mòduls que hagin estat objecte de convalidació i/o correspondència amb la pràctica laboral i, si s'escau, les anul·lacions de matrícula i/o renúncia a convocatòries.
Quan l'alumne es traslladi de centre, s'ha de consignar en un informe d'avaluació individualitzat tota la informació que sigui necessària per a la continuïtat del procés d'aprenentatge.
Quan un alumne sol·liciti el trasllat d'expedient acadèmic a fi de continuar els estudis iniciats en un centre pertanyent a una altra Administració educativa, l'Administració educativa receptora, una vegada l'hagi acceptat, ha de fer l'adaptació corresponent a fi que l'alumne s'incorpori al curs que li correspongui.
A aquest efecte, els mòduls aprovats en la seva totalitat que, segons el criteri de l'esmentada Administració educativa, siguin similars en continguts i càrrega lectiva als establerts al seu pla d'estudis, s'han de reconèixer de manera automàtica com a adaptats, i per a altres casos es pot preveure la superació de complements de formació que es considerin convenients.
Els mòduls adaptats figuren a l'expedient acadèmic personal amb la denominació d'«adaptat».
Quan sigui necessari fer una ponderació de les qualificacions, els mòduls que figurin com a adaptats s'han de computar amb la qualificació obtinguda al centre d'origen.
Els títols de tècnic i tècnic superior d'arts plàstiques i disseny tenen caràcter oficial i validesa acadèmica i professional en tot el territori nacional.
Acrediten el nivell de formació, les competències professionals que contenen i tenen els efectes que estableix la legislació vigent, sense que això constitueixi regulació de l'exercici professional.
La superació d'un cicle formatiu de grau mitjà dóna dret a l'obtenció del títol de tècnic d'arts plàstiques i disseny que correspongui i la superació d'un cicle formatiu de grau superior dóna dret a l'obtenció del títol de tècnic superior d'arts plàstiques i disseny corresponent.
El títol de tècnic d'arts plàstiques i disseny permet accedir al batxillerat.
El títol de tècnic superior d'arts plàstiques i disseny dóna dret a l'accés directe als estudis superiors de disseny, als estudis superiors d'arts plàstiques i als ensenyaments de conservació i restauració de béns culturals.
El títol de tècnic superior d'arts plàstiques i disseny dóna dret a l'accés directe als estudis universitaris que es determinin, d'acord amb la normativa vigent sobre els procediments d'ingrés a la universitat i tenint en compte la seva relació amb els ensenyaments corresponents.
El registre i l'expedició dels títols de tècnic i tècnic superior d'arts plàstiques i disseny s'han de realitzar d'acord amb la normativa estatal bàsica sobre expedició de títols acadèmics i professionals.
Són objecte de convalidació els mòduls formatius comuns a diversos cicles formatius d'arts plàstiques i disseny, sempre que tinguin igual denominació, durada, objectius, continguts i criteris d'avaluació, d'acord amb el que estableix la norma que reguli cada títol.
El Ministeri d'Educació i Ciència, amb la consulta prèvia a les administracions educatives, pot regular les convalidacions entre mòduls formatius amb diferent denominació però amb similitud de continguts, objectius, criteris d'avaluació i càrrega lectiva.
Les convalidacions no previstes als apartats anteriors s'han de sol·licitar al Ministeri d'Educació i Ciència d'acord amb el procediment que estableix la normativa vigent, per a la resolució que escaigui.
Els mòduls que siguin objecte de convalidació figuren a l'expedient acadèmic de l'alumne amb l'expressió de «convalidat».
Es pot determinar l'exempció de mòduls formatius i de la fase de formació pràctica en empreses, estudis i tallers, per la seva correspondència amb la pràctica laboral, sempre que s'acrediti, com a mínim, un any d'experiència relacionada amb els coneixements, capacitats i destreses, i si s'escau unitats de competència, pròpies dels mòduls i/o de l'exercici professional específic del cicle formatiu corresponent, d'acord amb el que estableix la norma que reguli cada títol.
L'experiència laboral a què es refereix l'apartat anterior s'ha d'acreditar mitjançant la documentació que indica l'article 15.4.
Els mòduls formatius i la fase de formació pràctica que siguin objecte d'exempció per la seva correspondència amb la pràctica laboral figuren a l'expedient acadèmic de l'alumne amb l'expressió d'«exempt».
Les convalidacions de mòduls formatius pertanyents als cicles formatius de grau mitjà amb matèries de batxillerat s'han d'establir a la norma que reguli cada títol.
El Govern, amb la consulta prèvia a les comunitats autònomes, pot establir mitjançant norma les convalidacions entre ensenyaments professionals d'arts plàstiques i disseny i els ensenyaments de formació profes sional i altres ensenyaments de règim especial.
El Govern, escoltat el Consell Superior d'Ensenyaments Artístiques, ha de regular les convalidacions que es puguin establir entre els ensenyaments professionals d'arts plàstiques i disseny de grau superior i els ensenyaments artístics superiors de disseny, d'arts plàstiques i de conservació i restauració de béns culturals.
El Govern, escoltats el Consell de Coordinació Universitària i el Consell Superior d'Ensenyaments Artístics, ha de regular les convalidacions que es puguin establir entre els ensenyaments professionals d'arts plàstiques i disseny de grau superior i els ensenyaments universitaris.
Les administracions educatives han d'establir les mesures oportunes que garanteixin el compliment del que estableix la Llei 51/2003, de 2 de desembre, d'igualtat d'oportunitats, no-discriminació i accessibilitat universal de les persones amb discapacitats, a fi de facilitar a l'alumnat els mitjans i recursos que siguin necessaris per accedir als ensenyaments artístics professionals d'arts plàstiques i disseny i cursar-los.
Per als ensenyaments professionals d'arts plàstiques i disseny que es determinin, conduents a titulacions que en el seu exercici professional requereixin determinats coneixements i capacitats propis de l'àmbit artístic de la música, les administracions educatives poden requerir l'aportació de la documentació justificativa necessària, quan s'indiqui a la norma per la qual s'estableixen aquests títols.
Amb la finalitat de promoure la formació al llarg de la vida, les administracions educatives poden organitzar i desenvolupar cursos d'especialització vinculats als ensenyaments professionals d'arts plàstiques i disseny, que poden ser objecte d'una certificació acreditativa de la formació adquirida en la qual s'indiqui la superació del curs i el nombre d'hores de durada, així com la seva equivalència en crèdits.
Aquesta certificació pot tenir, si s'escau, valor en el Sistema Nacional de Qualificacions i Formació Professional.
Sense perjudici dels requisits que estableix l'article 52 de la Llei orgànica 2/2006, de 3 de maig, d'educació, i als efectes del que estableix l'article 14 d'aquest Reial decret, es pot accedir als ensenyaments professionals d'arts plàstiques i disseny amb les titulacions següents:
Per als cicles formatius de grau mitjà:
a ) Estar en possessió del títol de tècnic d'arts plàstiques i disseny.
b ) Haver superat dels ensenyaments d'arts aplicades i oficis artístics el tercer curs d'ensenyaments comuns del pla d'estudis de 1963 o el segon curs del pla experimental.
c ) Estar en possessió del títol de tècnic auxiliar o de tècnic dels ensenyaments de formació professional.
Per als cicles formatius de grau superior:
a ) Estar en possessió del títol de tècnic superior d'arts plàstiques i disseny.
b ) Estar en possessió del títol de graduat en arts aplicades i oficis artístics corresponent al pla d'estudis de 1963 o del pla experimental.
c ) Estar en possessió del títol de tècnic especialista o de tècnic superior dels ensenyaments de formació professional.
e ) Estar en possessió d'una titulació universitària o equivalent.
Periòdicament el Govern ha de fer la revisió i, si s'escau, actualització dels títols dels ensenyaments professionals d'arts plàstiques i disseny, amb la consulta prèvia a les comunitats autònomes.
Es deroga l'Ordre de 16 de febrer de 1996, per la qual s'estableixen els elements bàsics dels informes d'avaluació de l'alumnat que cursi els cicles formatius d'arts plàstiques i disseny regulats per la Llei orgànica 1/1990, de 3 d'octubre, d'ordenació general del sistema educatiu, així com els requisits formals derivats del procés d'avaluació que són necessaris per garantir la mobilitat dels alumnes.
Igualment es deroguen totes les disposicions del mateix rang o inferior que s'oposin al que disposa aquest Reial decret.
El Govern, amb la consulta prèvia a les comunitats autònomes, ha de determinar les equivalències entre els diferents títols de tècnic i tècnic superior d'arts plàstiques i disseny vigents i els que s'estableixin a l'empara de Llei orgànica 2/2006, de 3 de maig, d'educació.
Aquest Reial decret té caràcter de norma bàsica i és aplicable en tot el territori nacional i es dicta en virtut de les competències que atribueix a l'Estat l'article 149.1.1a i 30a de la Constitució i a l'empara de la disposició final sisena de la Llei orgànica 2/2006, de 3 de maig, d'educació.